Tervitusi pilvede pealt. Olen taaskord lennul Tallinn-Amsterdam ning arutlen veidi teema üle, mida minu arvates peaks Majandusministeerium kiiremas korras ära tegema. Nimelt tuleb täna alustajal ettevõtjal Eestis välja käia erinevate riigilõivude ning maksudena ligi 5000 krooni. Võrdluseks võib tuua, et Suurbritannia ja Prantsusmaa, kus luuakse aastas sadu tuhandeid uusi ettevõtteid ning kogu  registreerimisprotsess maksab ca 1500 krooni ehk kolm korda vähem kui meil. Tegemist on otsese kuluga, mis tegelikkuses riigile tuleks ju uute töökohtade ja maksude näol hiljem tagasi. Iga päev kasvab meil töötute inimeste arv turul. Andes paremad tingimused inimestele luua nii endale kui ka heal juhul teistele töökoht, aitame olukorra paranemisele kõvasti kaasa. Teadustööd on tõestanud, et ettevõtte loomise vabadus on seotud majanduskasvuga. Londoni Majanduspoliitika Instituudi teadur Michele Cincera väidab  eri riikide põhjal tehtud uurimuses, et ettevõtlusreformi tulemusel 1% juurde loodud ettevõtteid tähendab umbes 2,2% majandustoodangu ning 2,7% tööhõive kasvu.    Euroopa Komisjon on aastaid läbi viinud erinevaid uuringuid ettevõtlikkuse teemal. EL-i uusliikmete kodanikud on oluliselt enam valmis nägema end ettevõtjatena, kui nn vana-Euroopa. See on meie pluss, mida tuleb ära kasutada! Küsimusele, kui hea meelega näeksite ennast ettevõtjana järgmise viie aasta jooksul, vastati uutes  liikmesriikides toetavalt 40-l protsendil, samas kui endale töökohta loomas näeks üksnes kolmandik lääne-eurooplastest ning seda langevas trendis. Ameerika Ühendriikides oli aga veel 2004. aastal see protsent 46! Seega peame looma tingimused, mis toetavad täna uute ettevõtjate tekkimist. Ideid on ju paljudel ning tihtipeale on need jäänud mugavuse ning hirmu taha loobuda töökohast ja oma asja ajama hakata - st riske võtta. Olles täna aga jäänud tööta on inimeste valmisolek võtta juhtroll oma elukorralduse üle üsna  kindlasti kordades suurem. Seega tuleb seda toetada. 5000 krooni otsest tühja kulu selleks, et oma ettevõtmisega alustada on siiski väga palju täna taskust välja käia.    Tegelikult tasuta ettevõtte registreerimise idees ei ole midagi uut, sest see on juba kasutusel väga edukalt Taanis ja Sloveenias. Esimene neist on erinevates majandusvabadust hindavates edetabelites maailma esimeste seas, teine on jällegi olnud kõige enam arenenud EL-i uusliige, kes pidevalt erinevatel aladel Eestile silmad ette  teinud. Oleme riigina alati silma paistnud oma kiire kohanemisvõime ja nupukuse poolest. Õppigem headest näidetest ning kuulame Euroopa Komisjoni, kes oma erinevate uuringutega tõestab, et ettevõtte asutamise lihtsustamine mõjub tööturule hästi. Parafraseerides Neil Armstrongi, siis ettevõtte asutamise lihtsustamine võib olla väike samm riigi, kui suur samm inimeste jaoks. Seega, Juhan, teeme ära!    Varsti hakkame maanduma ning siis ootab mind lend Tallinn-Madriid. Kuigi peaks mind ootama ca 20 C  temperatuur päevadel, kui mul on koosolekud, siis viimaste teadete järgi nädalavahetuseks lubas pilves ning alla 20 C ilma - Eestis aga päikeselist ning ca 20 C, seega nautige ilusat Eesti kevadilma. Siiski loodan, et ilmataat halastab minu peale ja hoiab Hispaaniat päikeselisena ka nädalavahetusel.